**Αθήνα: 17.02.2016**

**Αρ. Πρωτ.: 221**

Πληροφορίες: Χρ. Σαμαρά

**Προς:**

* **κ. Κατρούγκαλο Γεώργιο, Υπουργό Εργασίας, Κοινωνικής Ασφάλισης & Κοινωνικής Αλληλεγγύης**
* **κα Φωτίου Θεανώ, Αναπληρώτρια Υπουργό Κοινωνικής Αλληλεγγύης**

**ΚΟΙΝ:**  «Πίνακας Αποδεκτών»

**Θέμα: «Άμεση απόσυρση τροπολογίας για τη σύσταση του Δ.Σ. στο Εθνικό Ίδρυμα Κωφών»**

**Κύριε Υπουργέ,**

**Κυρία Υπουργέ,**

**Η Εθνική Συνομοσπονδία Ατόμων με Αναπηρία (Ε.Σ.Α.μεΑ.)** - που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας**, με το παρόν έγγραφό της σας μεταφέρει τη διαμαρτυρία της Ομοσπονδίας Κωφών Ελλάδος (ΟΜ.Κ.Ε.)** **που αφορά στη σύσταση του Δ.Σ. του Εθνικού Ιδρύματος Κωφών (Ε.Ι.Κ.) όπως αναφέρεται στη συνημμένη τροπολογία στο Σχέδιο Νόμου «Μέτρα για την επιτάχυνση του κυβερνητικού έργου και άλλες διατάξεις».**

Σύμφωνα με την ανωτέρω τροπολογία, τίθεται ως προϋπόθεση για τη θέση του Προέδρου στο Δ.Σ. του Ε.Ι.Κ. η απόκτηση πτυχίου Πανεπιστημιακού Ιδρύματος με ειδίκευση σε θέματα κώφωσης.

Μέχρι σήμερα υπήρχε η δυνατότητα να τοποθετηθεί στη θέση του Προέδρου του Δ.Σ. του Ε.Ι.Κ. Κωφός-Βαρήκοος πτυχιούχος τριτοβάθμιας εκπαίδευσης στους τομείς των κοινωνικών ή ανθρωπιστικών επιστημών ή διοίκησης και οικονομίας.

Η ψήφιση της εν λόγω τροπολογίας όμως, οδηγεί στον αποκλεισμό των ίδιων των Κωφών-Βαρηκόων, διότι οι Κωφοί-Βαρήκοοι με ειδίκευση σε θέματα κώφωσης είναι ελάχιστοι.

**Κύριε Υπουργέ,**

**Κυρία Υπουργέ,**

**Θεωρούμε αδικία το γεγονός, ότι δεν λήφθηκε υπόψη το πάγιο αίτημα της ΟΜ.Κ.Ε. που είναι ο αντιπροσωπευτικότερος φορέας των Κωφών-Βαρηκόων της χώρας,** για το διορισμό Κωφού-Βαρήκοου στη θέση του Προέδρου του Δ.Σ. του Ε.Ι.Κ. καθώς και ότι δεν κλήθηκε σε διάλογο για το θέμα αυτό η συγκεκριμένη Ομοσπονδία.

**Ως εκ τούτου, ζητάμε την απόσυρση της εν λόγω τροπολογίας**, η οποία αποτελεί άμεση διάκριση σε βάρος των Κωφών-Βαρηκόων που γνωρίζουν καλύτερα από όλους τα θέματα που τους αφορούν, καθώς και να τεθούν οι βάσεις για ουσιαστικό διάλογο με την ΟΜ.Κ.Ε. για το ζήτημα αυτό.

Συνημμένα σας αποστέλλουμε την υπ’ αριθ. πρωτ. 239/16.02.2016 επιστολή της ΟΜ.Κ.Ε. που αναφέρεται στο εν λόγω ζήτημα και αναμένουμε να μας ενημερώσετε για τις ενέργειές σας.

**Με εκτίμηση**

**Ο ΠΡΟΕΔΡΟΣ Ο ΓΕΝ. ΓΡΑΜΜΑΤΕΑΣ**

**Ι. ΒΑΡΔΑΚΑΣΤΑΝΗΣ ΧΡ. ΝΑΣΤΑΣ**

**Πίνακας Αποδεκτών**

- κ. Τσίπρα Αλέξη, Πρωθυπουργό της Ελλάδος

- Πρόεδρο και μέλη της Ειδικής Μόνιμης Επιτροπής Θεσμών και Διαφάνειας

της Βουλής των Ελλήνων

- Αρχηγούς Πολιτικών Κομμάτων

- ΟΜ.Κ.Ε.